Správa zo zahraničnej pracovnej cesty

1. Účastníci ZPC

Meno:						Ing. Elena Malíková
Vysielajúca organizácia MŠVVaŠ SR:	Ministerstvo školstva, vedy, výskumu a športu SR, sekcia štátnej starostlivosti o šport
						Stromová 1, 813 30 Bratislava
Pracovné zaradenie:		riaditeľka odboru vzdelávania 
		a medzinárodnej spolupráce v športe
Znalosť jazykov:				anglický, francúzsky a ruský jazyk  	

2. Zahraničná pracovná cesta 

Štát: 						Belgicko
Mesto:						Brusel
Vykonaná v dňoch: 				7.-9. októbra 2012
Prijímajúca organizácia: 			Rada Európskej únie, generálny sekretariát                                                                     
Účel cesty:					Zasadnutie pracovnej skupiny pre šport Rady  						Európskej únie (ďalej len „Rada“) 
Spôsob financovania: 		            	Rada Európskej únie a Ministerstvo školstva, 
						vedy, výskumu a športu SR					
3. Rámcový program pobytu
7. októbra 2012
Príchod do Bruselu
8. októbra 2012
1.	Schválenie agendy
2.	Informácie cyperského predsedníctva
3.	Informácie Európskej komisie (ďalej len „Komisia“)
4.	Návrh záverov Rady a zástupcov vlád členských štátov zasadajúcich v Rade o vytvorení stratégie boja proti manipulácii s výsledkami športových podujatí  
9. októbra 2012
Návrh záverov Rady a zástupcov vlád členských štátov zasadajúcich v Rade o vytvorení stratégie boja proti manipulácii s výsledkami športových podujatí  - pokračovanie v diskusii
5.	Návrh záverov Rady a zástupcov vlád členských štátov zasadajúcich v Rade o zvyšovaní využiteľnosti podkladov pre tvorbu politiky v oblasti športu 
6.	Návrh záverov Rady o podpore zdraviu prospešných pohybových aktivít  (HEPA)
7.	Rôzne

Odchod delegácií

4. Všeobecné informácie k problematike

Na štvrtom zasadaní  pracovnej skupiny pre šport počas cyperského predsedníctva boli podané stručné informácie o zásadných výstupoch z predchádzajúcich rokovaní a plánovaných aktivitách pre budúce obdobie. Cieľom bolo najmä prediskutovať jednotlivé body navrhnutej agendy a nájsť spoločný konsenzus pre konečné znenie navrhovaných dokumentov. 

5. Stručné zhrnutie rokovania

1. Schválenie agendy
Agenda zasadnutia bola schválená bez zmien. 

2. Informácie predsedníctva
Rokovanie výboru viedol pán Vassos Koutsioundas z Cyperskej športovej organizácie. Oznámil, že Rada schválila 4.10. príspevok EÚ k revízii svetového antidopingového kódexu a medzinárodných štandardov, následne ho predsedníctvo odoslalo WADA. Predsedníctvo ďalej informovalo o procese voľby experta na ministerskej úrovni, ktorý bude EÚ reprezentovať v orgánoch WADA.  Obaja kandidáti súhlasili, aby sa na pracovnej skupine pre šport uskutočnili indikatívne voľby na jej zasadaní dňa 5. 11. 2012, pričom kandidát, ktorý získa väčšinu, bude jediným, ktorý predloží oficiálnu kandidatúru novembrovej Rade. Slovinsko upozornilo, že v ten deň sa opäť uskutočňuje aj Výbor pre vzdelávanie a požiadalo predsedníctvo, aby sa voľby uskutočnili hneď ráno. 

3. Informácie Komisie
Prvé kolo rokovaní o dohovore na boj proti manipulácii športových výsledkov Rady Európy sa začína tento týždeň a Komisia pripravuje odporúčanie pre Radu o tomto vyjednávaní. Návrh by mala Komisia schváliť v polovici novembra 2012. Na rokovanie pracovnej skupiny pre šport by sa mal dostať v decembri 2012. Fínsko predložilo kandidatúru Harriho Syväsalmiho na predsedu tzv. „draftovacej“ skupiny dohovoru. Komisia odporučila podporiť tohto kandidáta na rokovaniach v Štrasburgu. Expertná skupina EÚ pre vzdelávanie v športe sa stretla v Poznani a diskutovala o návrhu usmernení pre duálnu kariéru športovcov. Predsedajúci expertnej skupiny by mal prezentovať návrh usmernení na decembrovom zasadaní výboru. Komisia spomenula list DG Hospodárska súťaž o stave štátnej pomoci v profesionálnom futbale. Len veľmi málo schém štátnej pomoci bolo doteraz notifikovaných Komisiou. Komisia pripomína, že je potrebné notifikovať schémy pomoci profesionálnym klubom, pokiaľ sa nejedná o schému de minimis alebo blokovú výnimku. 
Zástupca DG MARKT poskytol informáciu, že Komisia by tento mesiac mala schváliť oznámenie o online stávkovaní. Dokument bude mať povahu akčného plánu s piatimi piliermi. Predpokladá sa aj vytvorenie skupiny regulátorov stávkovania. 

4. Návrh záverov Rady o vytvorení stratégie boja proti manipulácii s výsledkami športových podujatí
Dokument sa venuje nebezpečnému fenoménu ovplyvňovania športových výsledkov. Jednou z hlavných otázok v rámci boja proti ovplyvňovaniu športových výsledkov na vnútroštátnej, európskej či medzinárodnej úrovni je potreba zabezpečiť koordináciu rôznych zapojených zainteresovaných strán, a to najmä orgánov verejnej moci, orgánov presadzovania práva, regulačných orgánov pre hazardné hry, športového hnutia vo všetkých jeho zložkách a prevádzkovateľov stávkových kancelárií (lotérií a súkromných prevádzkovateľov). Dokument volá po vytvorení spoločnej a dostatočne komplexnej definície ovplyvňovania športových výsledkov. Po diskusii počas prvého dňa rokovania predložilo predsedníctvo na druhý deň predložilo upravenú verziu dokumentu. 
Na rokovaní pracovnej skupiny pre šport prebehli ďalšie dve čítania návrhu záverov Rady o vytvorení stratégie boja proti manipulácii s výsledkami športových podujatí. Viacerým delegáciám sa text zdá byť stále veľmi dlhý, podrobný a normatívny. Z diskusie je zrejmé, že na jednej strane je potrebné sa vyhnúť  tomu, aby závery Rady prejudikovali legislatívu o stávkovaní a aby sa vyjadrovali k trestno-právnym otázkam, na strane druhej niektoré krajiny sa obávajú prílišného oslabenia textu.

5. Návrh záverov Rady o zvyšovaní využiteľnosti podkladov pre tvorbu politiky v oblasti športu
V prvej časti sa uskutočnila prezentácia predsedu expertnej skupiny pre športové štatistiky  Christiana Helmensteina. Z práce expertnej skupiny EÚ sú k dispozícii tri výstupy: európska štúdia, manuál pre tvorbu štatistických účtov a odporúčania pre možný monitoring. Vyslovil myšlienku, že sme doteraz podceňovali hospodársky význam športu, keďže sme ho nevedeli číselne vyjadriť. Dokumentoval to nepriamymi efektmi spojenými s organizáciou športového podujatia, ktoré potom generujú ďalšie príjmy. 
Návrh záverov Rady nadväzuje na  štruktúrovanú spoluprácu členských štátov na úrovni EÚ v oblasti športových štatistík od roku 2006, ktorá viedla k vytvoreniu spoločnej metodiky na meranie hospodárskeho významu športu na základe odsúhlasenej európskej definície športu („vilniuská definícia športu“) a vytvoreniu športových satelitných účtov v niekoľkých členských štátoch. Systém satelitných účtov  je vymedzený ako silný štatistický rámec na meranie hospodárskeho významu špecifického odvetvia (v tomto prípade odvetvia športu) v rámci národného hospodárstva. Členské štáty sa vyzývajú, aby napredovali v rozvíjaní športových satelitných účtov a aby podporovali iniciatívy zamerané na zlepšenie zberu a šírenia informácií a údajov o športe ako prostriedkov na posilnenie politík v oblasti športu  vychádzajúcich z faktov.
Po prvej diskusii je zrejmé, že členské štáty budú požadovať flexibilitu v otázke vytvárania či nevytvárania satelitných účtov pre šport.

6. Návrh záverov Rady o podpore zdraviu prospešných pohybových aktivít  (HEPA)
Pohybové aktivity sú jedným z najúčinnejších spôsobov prevencie neprenosných chorôb a boja proti obezite. Stále viac je aj dôkazov o pozitívnej korelácii medzi cvičením a duševným zdravím a kognitívnymi procesmi. Členské štáty sa o. i. vyzývajú, aby pokračovali vo vypracúvaní stratégií a prierezových politík zameraných na podporu pohybových aktivít na základe usmernení EÚ o pohybových aktivitách a zvážili využitie kampaní na zvyšovanie povedomia s cieľom podnecovať záujem občanov o aktívnejší životný štýl. Komisia sa vyzýva na predloženie návrhu na odporúčanie Rady týkajúceho sa zdraviu prospešných pohybových aktivít a na zváženie zavedenia každoročného Európskeho týždňa športu ako prostriedku podpory pohybových  aktivít a účasti na športoch. 
Delegácie pokračovali štvrtým kolom diskusie o návrhu záverov Rady o podpore zdraviu prospešných pohybových aktivít. Prekvapujúco veľká diskusia prebehla o navrhovanom Európskom týždni športu. S týmto konceptom začalo mať problém Rakúsko, ktoré od začiatku podporovalo usporiadanie minimálne dňa športu. O Európskej pridanej hodnote podujatia pochybovalo Švédsko. Predsedníctvo uviedlo, že chce ponechať týždeň, kvôli lepšej koordinácii, lepšiemu zainteresovaniu všetkých partnerov, v rámci týždňa však bude možné organizovať aktivity iba počas jedného dňa. Rakúsko po tomto vysvetlení výhradu stiahlo. Nakoniec bol prijatý kompromisný návrh Veľkej Británie, podľa ktorého bude vždy na rozhodnutí členských štátov, aké aktivity zorganizujú. 
Po ňom sa podarilo dospieť k takmer úplnému konsenzu, s výnimkou výhrad Švédska.  Dokument bude v rámci štandardného postupu predložený na COREPER 1 a následne na rokovanie Rady ministrov.

7. Rôzne
V rámci tohto bodu nevystúpila žiadna delegácia. 

6. Závery a odporúčané návrhy

Počas rokovania pracovnej skupiny pre šport Rady EÚ bola prerokovaná aktuálna agenda Európskej únie v oblasti športu, s dôrazom na návrh záverov Rady a zástupcov vlád členských štátov zasadajúcich v Rade o vytvorení stratégie boja proti manipulácii s výsledkami športových podujatí  - pokračovanie v diskusii, návrh záverov Rady a zástupcov vlád členských štátov zasadajúcich v Rade o zvyšovaní využiteľnosti podkladov pre tvorbu politiky v oblasti športu a návrh záverov Rady o podpore zdraviu prospešných pohybových aktivít  (HEPA).
Počas rokovaní boli získané informácie, ktoré budú využité pri novelizácii právnych predpisov a tvorbe koncepcií. Odporúčaním pre ministerstvo je zúčastniť sa na zasadnutí Rady EÚ a zapracovať problematiku športových štatistík do nových strategických a koncepčných materiálov na nasledovné obdobie.

7. Prehľad prinesenej dokumentácie 

Oficiálne rokovacie materiály sú uložené na sekcii štátnej starostlivosti o šport MŠVVaŠ SR. 

8. Osobitne vyhodnotený očakávaný prínos ZPC

SR ako členský štát EÚ sa priamo zúčastňuje rokovania a diskusie v rámci športovej agendy EÚ a má takto možnosť ovplyvniť tvorbu športovej politiky na európskej a národnej úrovni. Počas rokovaní boli získané informácie, ktoré budú využité pri novelizácii právnych predpisov a tvorbe koncepcií. 

9. Prenos zverejnenia výsledkov ZPC, prenos získaných informácií

Informácie o rokovaní v Bruseli boli postúpené v rámci sekcie štátnej starostlivosti o šport relevantným pracovníkom a zverejnené na webovom sídle MŠVVaŠ SR.

Súhlasím so zverejnením správy na internete.

Bratislava, 12. októbra 2012		

Vypracovala:
Ing. Elena Malíková 
riaditeľka odboru vzdelávania a medzinárodnej spolupráce v športe

Schválil: 
Ing. Ladislav Čambal
generálny riaditeľ sekcie štátnej starostlivosti o šport

Prílohy: 
1.	Zoznam účastníkov (je uložený na sekcii štátnej starostlivosti o šport MŠVVaŠ SR)